Úrad vlády SR						  Na rokovanie vlády SR
Sekcia hospodárskej politiky					  dňa 7.11.2001
									  k číslu: 7390/2001
									  k bodu: 25

S t a n o v i s k o

k návrhu ďalšieho postupu nakladania s  majetkom  štátu v  spoločnosti                                                 Slovenské aerolínie, a.s.

I.

Materiál predkladá minister dopravy, pôšt a telekomunikácií na základe uznesenia vlády č. 87/2001 a rokovania vlády SR 15. augusta 2001. 

Obsahuje variantné návrhy na spôsoby nakladania s majetkom štátu v spoločnosti Slovenské aerolínie, a.s. a na využitie troch lietadiel TU 154-M, ktoré sú vo vlastníctve štátu. V prvom variante sa navrhuje vklad troch lietadiel TU 154-M do základného imania spoločnosti  a prevzatie majoritných vlastníckych a  akcionárskych práv. Druhý variant predpokladá predaj  34 %-nej  majetkovej účasti štátu v spoločnosti. V treťom variante sa navrhuje vyhlásiť konkurz na majetok spoločnosti.

II.

Materiál bol predložený na stanovisko Ministerstvu financií SR a Ministerstvu pre správu a privatizáciu národného majetku SR. Podľa vyhodnotenia tohto konania všetky pripomienky boli akceptované. Ministerstvo financií SR vo svojom stanovisku súhlasilo s  variantom č.1 (vklad lietadiel do majetku spoločnosti). 

III.

Problematiku a.s. Slovenské aerolínie posudzovala Porada ekonomických ministrov na svojom zasadaní 8.10. 2001. Poukázala predovšetkým na nedostatočnú presvedčivosť argumentov týkajúcich sa ekonomickej stránky projektu. Porada ekonomických ministrov  predkladateľovi odporúčala:

-	doplniť návrh o relevantné ekonomické údaje o hospodárení spoločnosti,
-	zdôvodniť určenie majetkových podielov akcionárov na základe nominálnej hodnoty pôvodných akcionárskych vkladov a prípadne návrh modifikovať,
-	zdôvodniť novú výšku majetkových podielov pôvodných akcionárov v prípade zvýšenia základného imania spoločnosti,
-	doplniť záväzné vyhlásenie terajších akcionárov, že budú mať postavenie   zodpovedajúce ich akcionárskemu podielu,
-	doplniť presný výpočet všetkých záväzkov (vrátane podsúvahových) a pohľadávok spoločnosti   a   prehľad veriteľov a dlžníkov,
-	doplniť informáciu o tom, či Devín Group, s.r.o., prostriedky vložené do spoločnosti získala z úveru poskytnutého Devín bankou, a.s., alebo z iných úverových zdrojov,
-	doplniť  cenu za prenájom lietadiel,
-	doplniť návrh o súvahu a výsledovku podľa segmentov k 31.8.2001 a ich porovnanie s rovnakým obdobím roku 2000,
-	doplniť finančný plán spoločnosti na budúce roky,
-	kvantifikovať prínos pre štát plynúci zo zachovania existencie spoločnosti, 
-	doplniť právnu analýzu alternatívneho postupu s využitím konkurzu a 
                       doplnený materiál predložiť na rokovanie vlády.

Návrh predložený na rokovanie vlády sa snažil s odporúčaniami PEM vyrovnať. Napriek tomuto úsiliu má však znaky subjektívneho pohľadu na problém. Je ovplyvnený predovšetkým

•	snahou dokázať, že Slovenská republika potrebuje národného leteckého prepravcu a a.s. Slovenské aerolínie majú a najmä po vklade troch lietadiel do ich základného imania budú mať všetky predpoklady pre plnenie tejto funkcie,
•	majetkovým podielom štátu v a.s. Slovenské aerolínie,
•	reálnou existenciou troch lietadiel TU 154-M a potrebou ich využiť.

Text návrhu, jednoznačne preferujúci prvý variant, na viacerých miestach nemá potrebné znaky objektívneho pohľadu na problém, neposudzuje ho v širších súvislostiach a najmä, čo je asi najdôležitejšie, obchádza potrebu jednotlivé argumenty popri ich verbálnej podobe vyjadriť aj v kvantifikovanej ekonomickej forme. Preto viaceré, vo všeobecnej polohe prijateľné argumenty (vplyv existencie národného leteckého prepravcu v navrhovanej forme na podporu na zahraničných investícií, na rozvoj turistického ruchu atď. atď.) majú skôr apologetický než ekonomicky presvedčivý charakter. Práve problém ekonomiky spoločnosti je kľúčový pre rozhodovanie. Posilnenie majetkového podielu štátu v spoločnosti po vklade troch lietadiel TU 154-M by totiž znamenal nielen vyšší podiel na základnom imaní spoločnosti, ale aj vyšší (skôr vysoký) podiel na úhrade pravdepodobnej straty.

Popri známych faktoroch, ktoré pri nezainteresovanom pohľade na problém sa dajú vymedziť už teraz (a to aj bez hlbokej znalosti ekonomiky leteckej dopravy), jestvujú viaceré, ktoré sa objavujú v súčasnosti a ktoré leteckú dopravu ovplyvnia veľmi významne (a v niektorých  prípadoch fatálne). Pravdepodobne rok 2001 nie je najlepším obdobím pre prijatie navrhovaného riešenia.

Všetky tri v návrhu obsiahnuté  varianty sú suboptimálne. Preto rozhodovanie o nich je veľmi zložité. K uvedeným trom variantom možno pripojiť ešte štvrtý a piaty, ktoré rozšíria množinu suboptimálnych riešení. Podstatou štvrtého variantu je predaj troch lietadiel TU 154-M. Ako piaty variant možno uviesť riešenie, pri ktorom by štát do spoločnosti vložil jedno lietadlo (približne 250 mil. Sk), neštátni akcionári peňažný vklad (150 mil. Sk). Základné imanie spoločnosti by dosiahlo približne 620 mil. Sk a podiel štátu by presahoval 50 %-nú hranicu. Toto rozdelenie podielov na majetku spoločnosti by rovnomernejšie rozložilo riziká vyplývajúce  z hospodárenia spoločnosti a zároveň by umožnilo štátu zostávajúce dve lietadlá spoločnosti prenajať za nových podmienok alebo ich predať.

Štvrtý a piaty variant naznačujú, že priestor pre uvažovanie sa neobmedzuje len na riešenia obsiahnuté v predloženom návrhu. Rozhodovanie o nich je však možné nie na základe apriórnych predpokladov, ale na základne presvedčivej ekonomickej kalkulácie. Preto vláde odporúčame rozhodnúť až vtedy, keď navrhované alternatívy budú doplnené presvedčivou kvantifikáciou ich ekonomických dôsledkov.

Bratislava 7. 11. 2001